જમાનો બદલાઈ રહ્યો છે. જો આવતીકાલે આપણે આપણાં બાળકોને આ દુનિયામાં અડીખમ ઊભું રાખી સફળ બનાવવા હશે તો ટેક્નોલોજી સાથે તેમનું અનુસંધાન સાધવું પડશે, તેમને ફિલ્મ, ટી. વી. મોબાઈલ, ઇન્ટરનેટ, કમ્પ્યૂટરથી દૂર નહીં રાખી શકાય. આ પ્રકારની ચર્ચા આપણા સમાજમાં નિરંતર ચાલે છે અને આ વાત પણ વાજબી છે, પરંતુ મૂળ મુદ્દો છે પ્રમાણભાનનો. આજના બાળકને આપણે ઉપર દર્શાવેલ બધું જ આપીએ, પણ તેનો અતિરેક ના થાય તે જોવું જોઈએ. બાળક કઈ ફિલ્મ જુએ છે, મોબાઈલ - ઇન્ટરનેટમાં શું સર્ચ કરે છે, કેટલો સમય બગાડે છે. ગેઈમ્સમાં તે માત્ર માર-ધાડવાળી જ ગેઈમ રમે છે કે બીજી ? એ રમતી વખતે તેનું વર્તન, એક્સપ્રેશન વગેરે કેવાં છે. આ બધી બાબતે મા-બાપની સતત કાળજી હોવી જોઈએ. બાળક આ બધાં માધ્યમોના વધારે સંપર્કમાં ન આવી જાય, માધ્યમો તેના પર હાવી ન થઈ જાય તે ધ્યાન રાખવું રહ્યું. જો આ સાધનો તેના પર હાવી થઈ જશે પછી બાળક ભણવામાં ધ્યાન નહીં આપે અને ધીમે ધીમે હાથમાંથી સરકતો જશે. આથી બાળકને આ બધાં માધ્યમોનો સંપર્ક જરિયાત જેટલો જ કરાવીને તેમને અવળા રસ્તે જતાં અટકાવી શકાય છે.